LV Eiropas Savienības Oficiālais Vēstnesis C 35/6

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 35/07)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

CONNEMARA HILL LAMB / UAIN SLÉIBHE CHONAMARA

ES Nr.: IE-PGI-0105-01291 – 12.12.2014.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Nosaukums: Connemara Hill Lamb Adrese: Connemara Hill Lamb Ltd, Corr na Mona, Co Galway, Ireland Tālr. +353 949548798 E-pasts: connemarahilllamb@eircom.net

Likumīgās intereses:

Pieteikuma iesniedzējs ir tas pats, kas iesniedza sākotnējo pieteikumu. Connemara Hill Lamb ir attiecīgā produkta ražotāju un apstrādātāju grupa.

2. Dalībvalsts vai trešā valsts

Īrija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☐ Marķējums — ☒ Cits (kontaktinformācijas atjaunināšana)

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Apraksts

Kopsavilkums

Aizsargājamais produkts Connemara Hill Lamb (“Konnemaras kalnu jērs”) ir iegūts no jēriem, kas dzimuši un audzēti noteiktajā ģeogrāfiskajā apgabalā, kur noris arī aitu reprodukcija. Pēc svara jēri ir viegli, un to kauli ir smalki; jēru liemenis ir liess un klāts ar plānu tauku kārtiņu, to gaļa ir sārtā krāsā un iekšpusē ar stingru konsistenci.

Apraksts un pamatojums

Skaidrības labad teiciens light cover paplašināts, un turpmāk tas ir light cover of fat, jo vārdu cover nespeciālists var nepietiekami labi saprast.

Izcelsmes apliecinājums

Kopsavilkums

Atsauces uz Connemara Hill Lamb patēriņu var atrast deviņpadsmitā gadsimta sākumā, kad no Skotijas tika ievesti melngalvju aitu ganāmpulki. Tūlīt pēc 1850.–1870. g. laikposma, kad valdīja liels bads, kalnu ganībās no Skotijas ieveda lielu daudzumu melngalvju aitu. 1891. gadā izveidotā Pārapdzīvoto rajonu pārvalde (Congested Districts Board) šķirnes uzlabošanai ieveda papildu aitas. Kopš tā laika šī šķirne ir attīstījusies par atšķirīgu līniju, pie kuras piederošie dzīvnieki ir piemērojušies izdzīvošanai Konnemaras skarbajos apstākļos. Melngalvju šķirnes aitas ir jo īpaši piemērotas minētajam apvidum, jo spēj uzņemt barību labāk nekā citu šķirņu dzīvnieki. Lai nodrošinātu pilnīgu izsekojamību no saimniecības līdz lopkautuvei, visiem jēriem ir īpašas krotālijas un pārvietojamas liemeņa birkas.

Apraksts un pamatojums

Ar grozījumiem sīkāk aprakstīts melngalvju vai lāsumaino jēru izskats (vārds brecked cēlies no breac, kas īru (gēlu) valodā nozīmē “lāsumains, plankumains”).

Ražošanas metode

Kopsavilkums

Šī gaļa iegūta no melngalvju šķirnes jēriem, kas dzimuši un audzēti noteiktajā ģeogrāfiskajā apgabalā, kur noris arī aitu reprodukcija. Jēri ir dzimuši pavasarī, parasti aprīlī un turpmākajos mēnešos (vēlāk nekā citi Īrijas jēri), un jēru mātes viņus zīda visu viņu dzīves laiku. Turklāt jēri brīvi ganās kalnu ganībās, un parasti tos kauj 14 nedēļu vecumā. Dažreiz jērus nokauj 10 nedēļu vecumā.

Apraksts un pamatojums

Ar grozījumiem ražošanas metodē labota kļūda, kas bija pieļauta sākotnējā specifikācijā, kurā bija nepareizi norādīts, ka jērus parasti kauj 14 nedēļu vecumā, taču būtu vajadzējis skaidri pateikt, ka tas parasti ir minimālais vecums, kāds tiem jāsasniedz pirms nokaušanas, savukārt maksimālais kaušanas vecums nedrīkst pārsniegt 32 nedēļas. Dabiskais laktācijas periods ilgst līdz 16 nedēļām, un tā kā jēri var arī brīvi ganīties kalnu apvidū, tos var kaut lielākā vecumā.

Saikne

Kopsavilkums

Jēri ir dzimuši pavasarī, parasti aprīlī un turpmākajos mēnešos (vēlāk nekā citi Īrijas jēri), un jēru mātes viņus zīda dabiskajā laktācijas perioda laikā līdz 16 nedēļām vai pat visu viņu dzīves laiku. Jēri brīvi ganās kalnu apvidus ganībās, un parasti tos kauj, sākot no 14 nedēļu vecuma, taču maksimālais kaušanas vecums ir 32 nedēļas. Dažus jērus nokauj 10 nedēļu vecumā. Skarbajā apvidū jēri ir veiklāki nekā viņu vienaudži ielejās, tāpēc viņu ķermenis ir smalkāks, un tie sver aptuveni 9–20 kg, taču ielejās augušu jēru svars ir 25 kg.

Apraksts un pamatojums

Pilnajā reģistrācijas pieteikumā, kas Komisijai iesniegts kā Connemara Hill Lamb dokumentācijas daļa un publicēts DOOR datubāzē, bija norādīts svara diapazons 9–18 kg. Taču sākotnēji publicētajā kopsavilkumā svara diapazona vietā bija kļūdaini norādīts 10 kg liels svars. 18 kg lielais maksimālais svars palielināts līdz 20 kg, lai ņemtu vērā pēdējās desmitgades laikā notikušo jēra auguma palielināšanos, kam par iemeslu ir ganāmpulku samazināšana pirmām kārtām vidisku iemeslu un lopbarības kontroles dēļ, kā rezultātā noteiktajā apgabalā panākti floras stāvokļa uzlabojumi.

Laikposmā no 2005. gada līdz 2014. gadam Galway grāfistē aitu populācija saruka par 112 000 vienībām, tādējādi dzīvnieku skaits no 509 074 samazinājās līdz 397 989 (pēc valdības departamenta veiktās ikgadējās skaitīšanas datiem). Vaislinieku atlase nodrošināja arī labāka veida un smagāku jēru izaudzēšanu. (Lopkopji saviem ganāmpulkiem izvēlas Galway/Mayo Blackface/Brecked, Texel, Suffolk, Beltex, Charlois u. c. šķirņu vaisliniekus.)

Cits (Kontaktinformācijas atjaunināšana)

(Atbildīgais departaments dalībvalstī)

Nosaukums: Department of Agriculture, Food and the Marine Adrese: Agriculture House, Kildare Street, Dublin 2, Ireland Tālr. +353 16072371 Fakss +353 16072038 E-pasts: geographicalIndications@agriculture.gov.ie

Apraksts un pamatojums:

kompetentā departamenta nosaukums grozīts 2011. gadā, lai iekļautu tajā the Marine.

Cits (Ģeogrāfiskā apgabala īss apraksts)

(Ģeogrāfiskais apgabals)

Kopsavilkums

Ģeogrāfiskais apgabals atrodas Koribas (Corrib) baseina rietumu pusē, ietverot salas Inishmaan, Inisheer un Inishmore – Īrijas rietumu apgabalu, ko starptautiski pazīst ar nosaukumu Connemara. Šā apgabala ainavu raksturo kalni, purvi un ezeri. Jēri aug kalnainā apvidū, kur tie ganās kalnu ganībās un pārtiek no zāles, viršiem un citiem augiem.

Apraksts un pamatojums

Ar grozījumiem skaidrāk aprakstītas ģeogrāfiskā apgabala robežas, kurā iekļautas salas, kas sākotnējā pieteikumā nebija nosauktas, taču atrodas ģeogrāfiskajā apgabalā – uz rietumiem no reģiona kontinentālās daļas.

Cits (Kontaktinformācijas atjaunināšana)

(Pārbaudes struktūra)

Nosaukums: Department of Agriculture, Food and the Marine Adrese: Agriculture House, Kildare Street, Dublin 2, Ireland Tālr. +353 16072371 Fakss +353 16072038 E-pasts: geographicalIndications@agriculture.gov.ie

VIENOTS DOKUMENTS

CONNEMARA HILL LAMB / UAIN SLÉIBHE CHONAMARA

ES Nr.: IE-PGI-0105-01291 – 12.12.2014.

ACVN ( ) AĢIN ( X )

1. Nosaukums vai nosaukumi

Connemara Hill Lamb / Uain Sléibhe Chonamara

2. Dalībvalsts vai trešā valsts

Īrija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Connemara Hill Lamb ir gaļa, kas iegūta no jēriem, kuri izaudzēti no melngalvju/lāsumainās šķirnes (Black faced/brecked) vaisliniecēm; jēri dzimuši un auguši melngalvju/lāsumainās šķirnes (Connemara Mayo Blackfaced/brecked) aitu ganāmpulkā zemes platībās, kas atrodas ģeogrāfiskajā apgabalā. Pēc svara jēri ir viegli, un to kauli ir smalki; jēru liemenis ir liess un klāts ar plānu tauku kārtiņu, to gaļa ir sārtā krāsā un iekšpusē ar stingru konsistenci. Jēru gaļai piemīt sulīga garša, tā ir smaržīga, ar stipri izteiktu aromātu. Tirdzniecībā šo gaļu piedāvā no jūlija līdz janvārim (reizumis jau no jūnija).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Jēri netiek audzēti pēc intensīvas ēdināšanas sistēmas, tos audzē ekstensīvās turēšanas apstākļos ģeogrāfiskā apgabala ganībās saskaņā ar tradicionālo Connemara aitu audzēšanas praksi. Papildbarību šiem jēriem izēdina vienīgi tādās reizēs, kad atāls ganībās ir trūcīgāks vai iestājas nelabvēlīgi laikapstākļi, vai jēri aug kūtrāk; šādos gadījumos ganību zāles aizstāšanai izmanto Lauksaimniecības departamenta apstiprinātu barību.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Šī gaļa iegūta no melngalvju/lāsumainās šķirnes [Black faced/brecked] jēriem, kas dzimuši un audzēti noteiktajā ģeogrāfiskajā apgabalā, kur noris arī aitu reprodukcija.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Ģeogrāfiskās izcelsmes norādei Connemara Hill Lamb vai Uain Sléibhe Chonamara uz liemeņiem, liemeņu daļām vai izcirtņiem jābūt redzamai kopā ar AĢIN logotipu.

4. Ģeogrāfiskā apgabala īsa definīcija

Ģeogrāfiskais apgabals ir apvidus Koribas baseina rietumdaļā no Galway pilsētas līdz Westport, ietverot Aran salas (Inishmaan, Inisheer, Inishmore), Inishshark, Omey, Inishbofin, Inishturk, Clare Island un visas neapdzīvotās salas, kas veido apgabalu Īrijas rietumos, kuru starptautiskā mērogā pazīst kā Connemara.

5. Saikne ar ģeogrāfisko apgabalu

Ģeogrāfiskā apgabala specifika

Šā apgabala ainavu raksturo kalni, purvi un ezeri. Jēri aug kalnainā apvidū, kur tie ganās kalnu ganībās un pārtiek no zāles, viršiem un citiem augiem.

Izplatītākie zālaugi pieder pie šādām ģintīm: Agrostis spp. Festuca spp. un Molina, grīšļu dzimtas augiem Carex spp. Scirpus cespitosus, Eriophorum angustifolium un Trichophurum cespitosum. Citi svarīgi jēru diētas augi ir virši Calluna vulgaris, Erica tetralix un Erica cinerea, kā arī augi Narthecium ossifragum un Potentilla erecta.

Produkta specifika

Melngalvju/lāsumaino aitu šķirne ir jo īpaši piemērota minētajam apvidum, jo šīs aitas spēj uzņemt barību labāk nekā citu šķirņu dzīvnieki.

Skarbajā apvidū jēri ir veiklāki nekā viņu vienaudži ielejās, tāpēc viņu ķermenis ir smalkāks, un tie sver aptuveni 9–20 kg, taču ielejās augušu jēru svars ir 25 kg.

Jēri ir dzimuši pavasarī, parasti aprīlī un turpmākajos mēnešos (vēlāk nekā citi Īrijas jēri), un jēru mātes viņus zīda dabiskajā laktācijas perioda laikā līdz 16 nedēļām vai pat visu viņu dzīves laiku. Jēri brīvi ganās kalnu apvidus ganībās, un parasti tos kauj, sākot no 14 nedēļu vecuma, taču maksimālais kaušanas vecums ir 32 nedēļas. Dažus jērus nokauj 10 nedēļu vecumā.

Saikne starp ģeogrāfisko izcelsmi un vajadzības gadījumā produkta attiecīgo kvalitāti, reputāciju vai citām īpašībām

Attiecīga kvalitāte: Connemara Hill Lamb gaļas garša, smarža un krāsa ir tieši saistīta ar vietējo sugu augiem, kurus jēri patērē barībā. Barību veido kalnu zāle, virši un citi zālaugi, kas parasti aug šajā ražošanas apgabalā.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.agriculture.gov.ie/gi/pdopgitsg-protectedfoodnames/products/

(1) OV L 343, 14.12.2012., 1. lpp.